SECURE อวดงบ Q2 เกินคาด! กำไรทะยาน 366% รับรายได้โตแกร่ง!
SECURE รายงานผลการดำเนินงานงวดไตรมาส 2/64 กำไรโต 366% แตะ 18.52 ลบ. ส่วนช่วง 6 เดือนแรกมีกำไร 46.30 ลบ. เพิ่มขึ้น 433% จากปีก่อน
17 ส.ค. 2564

นายนักรบ เนียมนามธรรม ประธานเจ้าหน้าที่บริหาร บริษัท เอ็นฟอร์ซ ซีเคียว จำกัด (มหาชน) หรือ SECURE เปิดเผยว่า ผลการดำเนินงานในไตรมาส 2/2564 บริษัทมีกำไรสุทธิ 18.52 ล้านบาท เพิ่มขึ้น 366% จากช่วงเดียวกันของปีก่อนที่ 3.97 ล้านบาท และมีรายได้รวมจากการขาย 199.67 ล้านบาท เพิ่มขึ้น76% จากช่วงเดียวกันของปีก่อน
ทั้งนี้ เนื่องจากสถานการณ์ปัจจุบันที่หลายๆ องค์กรให้ความสำคัญกับการเลือกใช้ผลิตภัณฑ์โซลูชันด้านการรักษาความปลอดภัยทางเทคโนโลยีไซเบอร์ (Cyber Security) เพื่อลดความเสี่ยงจากภัยคุกคามที่อาจเข้ามายังระบบองค์กร ตลอดจนการเตรียมพร้อมระบบองค์กรสำหรับการบังคับใช้พระราชบัญญัติคุ้มครองข้อมูลส่วนบุคคล ทำให้รายได้ของบริษัทมีการเติบโตตอบรับความต้องการของตลาด
สำหรับในช่วง 6 เดือนแรก บริษัทมีกำไรสุทธิ 46.30 ล้านบาท เพิ่มขึ้น 433% จากช่วงเดียวกันของปีก่อนที่มีกำไรสุทธิ 8.69 ล้านบาท และมีรายได้จากการขาย 478.61 ล้านบาท เพิ่มขึ้น 60% จากช่วงเดียวกันของปีก่อน
